4 transitorowe in 2 dae in 3 provinsiesDie transitorooftog in Mpumalanga. Foto: SAPD Mpumalanga, Limpopo en Noordwes is vandeesweek deur ŉ vlaag transitorooftogte getref. In die jongste voorval het ŉ groep van sowat 15 verdagtes in twee BMW’s en drie Range Rovers Woensdag op ŉ G4S-geldwa in Mpumalanga toegesak. “Die geldwa het op die Karino-pad in die rigting van die Kruger Mpumalanga-lughawe naby Nelspruit gery toe die verdagtes vanuit die voertuie op die geldwa losgebrand het,” het brig. Selvy Mohlala, provinsiale polisiewoordvoerder, gesê. “Die bestuurder het beheer oor die voertuig verloor en die voertuig het omgeslaan.” Die verdagtes het die geldwa se deur met plofstof opgeblaas en met ŉ paar sakke geld gevlug. Die veiligheidswagte is ongedeerd. Vroeër die dag is daar op geldwaens in twee afsonderlike voorvalle in Limpopo toegeslaan. Maroela Media het berig een van die voorvalle het by Laerskool Tzaneen plaasgevind nadat die skool begin het. “ŉ Veiligheidsmaatskappy kom haal elke dag kontant by die skool en die reëling is dat die transitovoertuig voor die saal stop en een veiligheidswag by die kantoor ingaan om die geldtrommel uit die kluis te gaan haal,” het Vic Rijnen, hoof van die laerskool, gesê. “Woensdagoggend het die transitovoertuig oudergewoonte by die hek gestop en toe die veiligheidswag hulle inlaat, het ŉ wit bakkie agter die voertuig die skoolterrein binnegery.” Daar was ses insittendes in die bakkie van wie drie polisieuniforms met koeëlvaste baadjies aangehad het. Die drie “polisiebeamptes” het uitgeklim en in die rigting van die kantoor gestap. Toe die beampte van die veiligheidsmaatskappy met die geldtrommel uitgestap kom, het een van die rowers ŉ vuurwapen uitgepluk en ŉ skoot afgevuur. Die rowers het die geldtrommel en die veiligheidswagte se selfone gesteel, voordat hulle op die vlug geslaan het. Niemand is tydens die voorval beseer nie en die leerders het nie die rooftog gesien nie. Vroeër Woensdagoggend is ŉ veiligheidswag tydens ŉ transitorooftog op die pad tussen Tzaneen en Giyani geskiet en ernstig gewond. Die transitorooftog tussen Tzaneen en Giyani. Foto: Watchdog Tzaneen Marius Jacobs, woordvoerder van Watchdog Tzaneen, het aan Maroela Media gesê die rooftog het omstreeks 04:00 op die pad tussen Tzaneen en Giyani plaasgevind. Die rowers het vanuit ŉ BMW X5 en Audi op die begeleidingsvoertuig geskiet. “Die bestuurder het beheer oor die voertuig verloor, waarna dit gerol en op sy dak in bosse langs die pad beland het,” het Jacobs gesê. Die rowers het daarna op die transitovoertuig losgebrand en twee van die bande stukkend geskiet om die voertuig só tot stilstand te dwing, het hy gesê. Die verdagtes het uitgespring en vuurwapens op die insittendes gerig en hulle gedwing om die transitovoertuig oop te sluit. Die verdagtes het met ŉ groot bedrag kontant in die rigting van Phalaborwa gevlug. R5-patroondoppies is op die toneel gevind. Een van die insittendes in die begeleidingsvoertuig moes na ŉ hospitaal gehaas word nadat hy in sy bekken geskiet is. Die ander insittende het net geringe beserings in die voorval opgedoen. Die geldwa wat in Noordwes aan die brand gesteek is. Foto’s: Verskaf Dinsdagmiddag is sowat R5,4 miljoen tydens ŉ transitorooftog tussen Stella en Mahikeng in Noordwes gebuit. Kapt. Paul Ramaloko, provinsiale polisiewoordvoerder, het Woensdag gesê twee veiligheidswagte was op die N18 in die Setlagole-omgewing toe hulle noodgedwonge moes stop toe die geldwa ŉ pap band gehad het. “Die veiligheidswagte is deur ses gewapende mans oorval toe hulle die band wou ruil. Die verdagtes het die wagte van hul vuurwapens en selfone beroof voordat hulle die wagte sowat 500 m ver die veld in gesleep het.” Die verdagtes het die wagte vasgebind en brandstof oor hulle uitgegooi. Hulle is glo met die dood gedreig as hulle nie hul samewerking gee nie. Die verdagtes het die geldwa aan die brand gesteek voordat hulle met die geld van die toneel gevlug het.